ddrg/super_eurlex huggingface dataset:
ΚΟΙΝΗ ΔΗΛΩΣΗ της Συνελεύσεως, του Συμβουλίου και της Επιτροπής

Η ΣΥΝΕΛΕΥΣΗ, ΤΟ ΣΥΜΒΟΥΛΙΟ ΚΑΙ Η ΕΠΙΤΡΟΠΗ,

Εκτιμώντας:

ότι, από της 1ης Ιανουαρίου 1975 ο προϋπολογισμός των Κοινοτήτων χρηματοδοτείται εξ ολοκλήρου από ιδίους πόρους των Κοινοτήτων

ότι για τη θέση σε εφαρμογή του συστήματος αυτού θα δοθούν στη Συνέλευση ηυξημένες εξουσίες επί του προϋπολογισμού

ότι η αύξηση των εξουσιών της Συνελεύσεως επί του προϋπολογισμού πρέπει να συνοδεύεται από αποτελεσματική συμμετοχή της στη διαδικασία επεξεργασίας και λήψεως των αποφάσεων, οι οποίες προκαλούν σημαντικά έξοδα ή έσοδα εις βάρος ή επ’ ωφελεία του προϋπολογισμού των Ευρωπαϊκών Κοινοτήτων,

ΣΥΜΦΩΝΟΥΝ ΤΑ ΑΚΟΛΟΥΘΑ:

1. Καθιερώνεται διαδικασία συνεννοήσεως μεταξύ της Συνελεύσεως και του Συμβουλίου με την ενεργό συνδρομή της Επιτροπής.

2. Η διαδικασία δύναται να εφαρμόζεται επί των κοινοτικών πράξεων γενικής ισχύος, οι οποίες έχουν σημαντικές δημοσιονομικές επιπτώσεις και των οποίων η έκδοση δεν επιβάλλεται από προϋπάρχουσες πράξεις.

3. Όταν υποβάλει πρόταση η Επιτροπή, αναφέρει εάν η εν λόγω πράξη, κατά τη γνώμη της, δύναται να αποτελέσει αντικείμενο της διαδικασίας συνεννοήσεως. Η Συνέλευση, όταν εκφέρει τη γνώμη της, και το Συμβούλιο, δύνανται να ζητήσουν την έναρξη αυτής της διαδικασίας.

4. Η διαδικασία αρχίζει εφόσον πληρούνται οι όροι που προβλέπονται στην παράγραφο 2 και εφόσον το Συμβούλιο έχει την πρόθεση να παρεκκλίνει από τη γνώμη που υιοθετήθηκε από τη Συνέλευση.

5. Η συνεννόηση πραγματοποιείται στο πλαίσιο «Επιτροπής Συνεννοήσεως», η οποία περιλαμβάνει το Συμβούλιο και αντιπροσώπους της Συνελεύσεως. Η Επιτροπή συμμετέχει στις εργασίες της Επιτροπής Συνεννοήσεως.

6. Σκοπός της διαδικασίας είναι η επίτευξη συμφωνίας μεταξύ Συνελεύσεως και Συμβουλίου.

Η διαδικασία πρέπει να διεξάγεται κανονικά κατά τη διάρκεια χρονικού διαστήματος που δεν υπερβαίνει τους τρεις μήνες, εκτός της περιπτώσεως κατά την οποία η εν λόγω πράξη πρέπει να εκδοθεί προ μιας καθορισμένης ημερομηνίας ή εάν υπάρχουν επείγοντες λόγοι, οπότε το Συμβούλιο δύναται να καθορίσει κατάλληλη προθεσμία.

7. Όταν οι θέσεις των δύο οργάνων είναι επαρκώς παραπλήσιες, η Συνέλευση δύναται να εκφέρει νέα γνώμη. Εν συνεχεία το Συμβούλιο αποφαίνεται οριστικώς.

Έγινε στις Βρυξέλλες, στις 4 Μαρτίου 1975.

Για τη Συνέλευση

C. BERKHOUWER

Για το Συμβούλιο

G. FITZGERALD

Για την Επιτροπή

Franηois-Xavier ORTOLI
ΨΗΦΙΣΜΑ ΤΟΥ ΣΥΜΒΟΥΛΙΟΥ της 6ης Ιουνίου 1974 περί αμοιβαίας αναγνωρίσεως των διπλωμάτων, πιστοποιητικών και άλλων τίτλων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

το σχέδιο της Επιτροπής,

τη γνώμη της Συνελεύσεως (1),

(1) ΕΕ αριθ. Α 55 της 13.5.1974, σ. 19.

τη γνώμη της Οικονομικής και Κοινωνικής Επιτροπής,

Εκτιμώντας:

ότι είναι αναγκαίο να καθορισθούν αρχές και κατευθυντήριες γραμμές προκειμένου να προωθηθούν οι εργασίες που αφορούν την αμοιβαία αναγνώριση των διπλωμάτων, πιστοποιητικών και άλλων τίτλων,

ΕΚΔΙΔΕΙ ΤΟ ΠΑΡΟΝ ΨΗΦΙΣΜΑ:

Ι. ΤΟ ΣΥΜΒΟΥΛΙΟ

- αναγνωρίζει ότι οι οδηγίες που αφορούν το δικαίωμα εγκαταστάσεως, ιδιαίτερα στον τομέα των ελευθέρων επαγγελμάτων, έχουν κάποια σπουδαιότητα στο πλαίσιο της εκπαιδευτικής πολιτικής,

- υπογραμμίζει ότι οι οδηγίες αυτές πρέπει να διατυπωθούν κατά τρόπο ώστε να μην εμποδισθούν οι προσπάθειες που αποβλέπουν στην αναμόρφωση του εκπαιδευτικού συστήματος στα κράτη μέλη της Κοινότητος,

- κρίνει σκόπιμο ώστε, η εκπαιδευτική πολιτική να συνεισφέρει θετικά στην ελευθερία εγκαταστάσεως, ιδιαίτερα στον τομέα των ελευθέρων επαγγελμάτων.

ΙΙ. Το Συμβούλιο εκφράζει την επιθυμία ώστε οι μελλοντικές εργασίες για την αμοιβαία αναγνώριση των διπλωμάτων, πιστοποιητικών και άλλων τίτλων, να διέπονται από την αναζήτηση προσαρμοστικότητος και ποιότητος. Σ’αυτό το πλαίσιο, το Συμβούλιο εγκρίνει την κατωτέρω κατευθυντήρια γραμμή. Δεδομένου ότι, παρ’ όλες τις διαφορές που υφίστανται στα κράτη μέλη όσον αφορά τα προγράμματα εκπαιδεύσεως, διαπιστώνεται στην πράξη μία αναλογία σε γενικές γραμμές μεταξύ των τελικών ειδικεύσεων που εξασφαλίζουν την πρόσβαση σε παρόμοια πεδία δραστηριότητος, οι οδηγίες όσον αφορά την αμοιβαία αναγνώριση των επαγγελματικών ειδικεύσεων και του συντονισμού των όρων εισόδου στα επαγγέλματα πρέπει αν αναφέρονται, όσον το δυνατό λιγότερο, στην περιγραφή λεπτομερών όρων εκπαιδεύσεως.

ΙΙΙ. Για το σκοπό αυτό, πρέπει μεταξύ άλλων:

- να καταρτισθούν πίνακες διπλωμάτων, πιστοποιητικών και άλλων τίτλων που να αναγνωρίζονται ως ισότιμοι,

- να συσταθούν συμβουλευτικές επιτροπές των οποίων η εντολή, η σύνθεση και ο αριθμός πρόκειται να καθορισθούν.

IV. Το Συμβούλιο επιφορτίζει την επιτροπή των μονίμων αντιπροσώπων, να μεριμνά, σε συνεργασία με την Επιτροπή, για την εφαρμογή αυτού του ψηφίσματος, ιδίως στο πλαίσιο τςη μελέτης των προτάσεων οδηγιών των σχετικών με την αναγνώριση των διπλωμάτων, πιστοποιητικών και άλλων τίτλων.
ΨΗΦΙΣΜΑ ΤΟΥ ΣΥΜΒΟΥΛΙΟΥ της 21ης Μαΐου 1973 περί συμπληρώσεως του ψηφίσματος της 28ης Μαΐου 1969 «περί καταρτίσεως προγράμματος για την εξάλειψη των τεχνικών εμποδίων στις συναλλαγές βιομηχανικών προϊόντων που προκύπτουν από διαφορές μεταξύ των νομοθετικών, κανονιστικών και διοικητικών διατάξεων των Κρατών μελών»

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Εκτιμώντας:

ότι το ψήφισμα του Συμβουλίου της 28ης Μαΐου 1969 περί καταρτίσεως προγράμματος για την εξάλειψη των τεχνικών εμποδίων στις συναλλαγές βιομηχανικών προϊόντων που προκύπτουν από διαφορές μεταξύ των νομοθετικών, κανονιστικών και διοικητικών διατάξεων Κρατών μελών (1) επέτρεψε να αρχίσουν κατά τρόπο συστηματικό οι αναγκαίες εργασίες για την εξάλειψη των τεχνικών εμποδίων στις συναλλαγές στους τομείς που προβλέπονται από το ψήφισμα αυτό

(1) ΕΕ αριθ. Α 76 της 17.6.1969, σ. 1.

ότι στη διάρκεια των τελευταίων ετών η αύξηση των ενδοκοινοτικών συναλλαγών, η ανάπτυξη της βιομηχανίας σε ορισμένους τομείς, η αυξανόμενη σπουδαιότητα των προβλημάτων που συνδέονται με το περιβάλλον και την προστασία της ανθρώπινης υγείας κατέστησαν εμφανή την ύπαρξη σημαντικών τεχνικών εμποδίων σε ένα ορισμένο αριθμό τομέων διαφόρων αυτών που αναφέρονται στο ψήφισμα της 28ης Μαΐου 1969

ότι πρέπει να συμπληρωθεί κατά συνέπεια το εν λόγω πρόγραμμα,

ΥΙΟΘΕΤΕΙ ΤΟ ΚΑΤΩΤΕΡΩ ΣΥΜΠΛΗΡΩΜΑ ΤΟΥ ΠΡΟΓΡΑΜΜΑΤΟΣ, το οποίο αποτελεί αντικείμενο του ανωτέρω ψηφίσματος:

ΤΕΤΑΡΤΗ ΦΑΣΗ

Τομείς // Παραδείγματα οδηγιών

Μοτοποδήλατα // Έγκριση

Ειδικές οδηγίες (ρύπανση ατμόσφαιρας, ηχητικό επίπεδο, πέδηση, διατάξεις φωτισμού, κλπ.)

Συσκευασίες // Σύνθεση, περιεχόμενο, άλλα τεχνικά θέματα

Παιγνίδια // Ασφάλεια, υλικά, άλλα θέματα

Σχολικό υλικό // Επίπλωση

Σχολικά είδη

Όπλα και εφόδια αυτών, με εξαίρεση τα όπλα και εφόδια πολέμου // Ασφάλεια, τεχνικά θέματα

Υλικό που χρησιμοποιεί ιονίζουσες ακτίνες // Ασφάλεια, τεχνικά θέματα

Υλικό και μηχανήματα εργοταξίου // Έγκριση

Ειδικές οδηγίες (ηχητικό επίπεδο, διατάξεις προστασίας, κλπ.)

Υλικό καταπολεμήσεως και προστασίας κατά της πυρκαϊάς // Τεχνικά θέματα

Υλικό και ρουχισμός ατομικής προστασίας // Κράνη, γυαλιά, ζώνες ασφαλείας για βιομηχανική χρήση, υποδήματα, αντιασφυξιογόνες μάσκες, προστατευτικά γάντια, κλπ.

Κλάσματα πετρελαίου χρησιμοποιούμενα για θέρμανση ή για την κίνηση των οχημάτων με κινητήρα (τεχνικά θέματα) // Βενζίνη (προσθετικά)

Πετρέλαιο (θείο)

Επιτραπέζια σκεύη και σκεύη κουζίνας // Θέματα ασφαλείας, υγιεινής, κυρίως σε ό,τι αφορά τα μέταλλα που χρησιμοποιούνται για την κατασκευή τους και που μπορούν να ενέχουν κινδύνους για την ανθρώπινη υγεία

Μηχανικό υλικό συνεχούς μεταφοράς // Κυλιόμενοι τάπητες, κυλιόμενες ταινίες μεταφοράς μεταφοράς συμπεριλαμβανομένων αυτών που χρησιμοποιούνται σε ατμόσφαιρα υπέχουσα κίνδυνο εκρήξεως

Σκάφη αναψυχής με κινητήρα και ιστία // Επικύρωση και σύνθεση

Εκρηκτικά
Συμπεράσματα του Συμβουλίου

σχετικά με τη σύμβαση πλαίσιο του ΠΟΥ για τον έλεγχο του καπνού

(2001/C 174/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ:

- ΥΠΕΝΘΥΜΙΖΕΙ ότι ο καπνός αποτελεί κύριο καθοριστικό παράγοντα για την υγεία και ότι οι ασθένειες που οφείλονται στον καπνό είναι τώρα υπεύθυνες για τον ένα στους δέκα θανάτους ενηλίκων παγκοσμίως, και για το ένα τρίτο των θανάτων από καρκίνο,

- ΑΝΗΣΥΧΕΙ για την παγκοσμίως αυξανόμενη κατανάλωση καπνού, η οποία αναμένεται να αυξήσει τον αριθμό των θανάτων ενηλίκων που οφείλονται στον καπνό σε ένα στους έξι μέχρι το έτος 2030 και να προκαλέσει σημαντική αύξηση των ασθενειών που οφείλονται στον καπνό, όπως ο καρκίνος και τα καρδιαγγειακά και αναπνευστικά νοσήματα. Ανησυχεί ιδιαίτερα για την αύξηση της κατανάλωσης στις γυναίκες και τις νεαρές κοπέλες καθώς και για το ζήτημα της εύκολης διάθεσης αυτών των προϊόντων στα παιδιά,

- ΘΕΩΡΕΙ ότι το εμπόριο του καπνού και των προϊόντων καπνού διεξάγεται σε παγκόσμιο επίπεδο, γεγονός που απαιτεί παγκόσμια αντιμετώπιση, που θα λαμβάνει ως βάση ένα υψηλό επίπεδο προστασίας της δημόσιας υγείας,

- ΕΠΑΝΑΛΑΜΒΑΝΕΙ ότι η προαγωγή της δημόσιας υγείας αποτελεί τον στόχο της Σύμβασης Πλαισίου για τον έλεγχο του καπνού. Μέτρα για τον έλεγχο του καπνού, θεσπιζόμενα σε όλους τους σχετικούς τομείς πολιτικής, συντελούν αποφασιστικά στην μείωση των προβλημάτων που δημιουργεί ο καπνός. Αυτό είναι ένα από τα κύρια αποτελέσματα που αναμένονται από τη διαπραγμάτευση της σύμβασης πλαισίου του ΠΟΥ,

- ΧΑΙΡΕΤΙΖΕΙ την πρόοδο που έχει έως τώρα επιτευχθεί κατά τις διαπραγματεύσεις για τη Σύμβαση Πλαίσιο,

- ΔΙΑΒΕΒΑΙΩΝΕΙ ΕΚ ΝΕΟΥ ότι υποστηρίζει σθεναρώς μια αποτελεσματική Σύμβαση Πλαίσιο και ότι επιθυμεί να οδηγήσει τις διαπραγματεύσεις σε επιτυχή ολοκλήρωση το ταχύτερο δυνατόν, παροτρύνει δε τα άλλα Μέρη να συνεργαστούν προς τον σκοπό αυτόν,

- ΘΕΩΡΕΙ ότι η δέσμευση που έχει αναλάβει η Ευρωπαϊκή Κοινότητα ως προς την διαπραγματευτική διαδικασία και την εν καιρώ εφαρμογή της Σύμβασης θα πρέπει να εκφραστεί, μεταξύ άλλων, με την παροχή των αναγκαίων μέσων και πόρων, ιδίως για την στήριξη των αναπτυσσόμενων χωρών.
*****

Εφαρμογή του άρθρου 27 της έκτης οδηγίας του Συμβουλίου της 17ης Μαΐου 1977 σχετικά με τον φόρο προστιθέμενης αξίας (1)

(Έγκριση μέτρου παρέκκλισης που ζήτησε η κυβέρνηση του Ηνωμένου Βασιλείου)

Με επιστολή της 18ης Φεβρουαρίου 1987, η κυβέρνηση του Ηνωμένου Βασιλείου υπέβαλε στην Επιτροπή, κατ' εφαρμογή των διατάξεων που αναφέρονται ανωτέρω, για την παράταση κατά δύο έτη της περιόδου εφαρμογής του μέτρου παρέκκλισης από την έκτη οδηγία, το οποίο είχε εγκριθεί για μια αρχική περίοδο δύο ετών με την απόφαση 85/369/ΕΟΚ του Συμβουλίου της 13ης Ιουνίου 1985 (2).

Το εν λόγω μέτρο παρέκκλισης έχει σα σκοπό να παρεμποδίσει τη φοροαποφυγή, μέσω της εφαρμογής μιας ειδικής διαδικασίας για την είσπραξη του φόρου προστιθέμενης αξίας στις περιπτώσεις που το σύστημα εμπορίας ορισμένων επιχειρήσεων βασίζεται στην πώληση των προϊόντων τους σε μεταπωλητές που δεν υπόκεινται στο φόρο.

Με επιστολή της 24ης Μαρτίου , η Επιτροπή ενημέρωσε τα άλλα κράτη μέλη σχετικά με την αίτηση για παράταση της περιόδου εφαρμογής του μέτρου.

Σύμφωνα με τις διατάξεις της παραγράφου 4 του άρθρου 27 της έκτης οδηγίας, η απόφαση του Συμβουλίου θεωρείται ότι έχει ληφθεί εφόσον εντός προθεσμίας δύο μηνών από την ενημέρωση που αναφέρεται στην προηγούμενη παράγραφο, ούτε η Επιτροπή ούτε κάποιο κράτος μέλος ζητήσει να επιληφθεί το Συμβούλιο της υπόθεσης.

Δεδομένου ότι ούτε η Επιτροπή, ούτε κάποιο κράτος μέλος ζήτησε να επιληφθεί το Συμβούλιο της υπόθεσης εντός της προαναφερόμενης προθεσμίας, η απόφαση του Συμβουλίου θεωρείται ότι ελήφθη στις 25 Μαΐου 1987.

(1) ΕΕ αριθ. L 145 της 13. 6. 1977, σ. 1.

(2) ΕΕ αριθ. L 199 της 31. 7. 1985, σ. 60.
*****

Εφαρμογή του άρθρου 27 της έκτης οδηγίας του Συμβουλίου της 17ης Μαΐου 1977 για το φόρο προστιθεμένης αξίας (1)

(Παροχή άδειας για τη θέπιση μέτρου παρέκκλισης στα πλαίσια σχεδίου σύμβασης μεταξύ Γερμανίας-Λουξεμβούργου)

(83/333/ΕΟΚ)

Οι κυβερνήσεις της Γερμανίας και του Λουξεμβούργου με επιστολές της 6ης και 17ης Δεκεμβρίου 1982, αντίστοιχα, και κατ ' εφαρμογή των παραπάνω διατάξεων, έκαναν γνωστή στην Επιτροπή την πρόθεσή τους να θεσπίσουν μέτρο κατά παρέκκλιση της έκτης οδηγίας το οποίο αποβλέπει, στα πλαίσια σχεδίου σύμβασης μεταξύ Γερμανίας και Λουξεμβούργου, στην εξ ολοκλήρου υπαγωγή μόνο στο γερμανικό ΦΠΑ του συνόλου των εργασιών κατασκευής και συντήρησης συνοριακής γέφυρας. Την εκτέλεση των εργασιών αυτών έχει αναλάβει η Ομοσπονδιακή Δημοκρατία της Γερμανίας.

Η Επιτροπή, με επιστολή της 17ης Ιανουαρίου 1983, ενημέρωσε τα λοιπά Κράτη μέλη για την πρόθεση των κυβερνήσεων της Γερμανίας και του Λουξεμβούργου.

Σύμφωνα με τις διατάξεις της παραγράφου 4 του άρθρου 27 της έκτης οδηγίας, η απόφαση του Συμβουλίου που επιτρέπει τη θέσπιση αυτού του μέτρου παρέκκλισης θεωρείται ότι έχει εκδοθεί εάν, εντός προθεσμίας δύο μηνών από την ενημέρωση που αναφέρεται στην προηγούμενη παράγραφο, ούτε η Επιτροπή ούτε κάποιο Κράτος μέλος δεν ζήτησαν από το Συμβούλιο να αποφανθεί για την υπόθεση αυτή.

Επειδή ούτε η Επιτροπή ούτε κανένα Κράτος μέλος δεν ζήτησε από το Συμβούλιο να αποφανθεί στο διάστημα της προθεσμίας αυτής, η απόφαση του Συμβουλίου θεωρείται ότι εκδόθηκε με ημερομηνία 18 Μαρτίου 1983.

(1) ΕΕ αριθ. L 145 της 13. 6. 1977, σ. 1.
2.

Οι εκλεγμένοι στο Ευρωπαϊκό Κοινοβούλιο αντιπρόσωποι ονομάζονται: «Членове на Европейския парламент» στα βουλγαρικά, «Diputados al Parlamento Europeo» στα ισπανικά, «Poslanci Evropského parlamentu» στα τσεχικά, «Medlemmer af Europa-Parlamentet» στα δανικά, «Mitglieder des Europäischen Parlaments» στα γερμανικά, «Euroopa Parlamendi liikmed» στα εσθονικά, «Βουλευτές του Ευρωπαϊκού Κοινοβουλίου» στα ελληνικά, «Members of the European Parliament» στα αγγλικά, «Députés au Parlement européen» στα γαλλικά, «Feisirí de Pharlaimint na hEorpa» στα ιρλανδικά, «Deputati al Parlamento europeo» στα ιταλικά, «Eiropas Parlamenta deputāti» στα λετονικά, «Europos Parlamento nariai» στα λιθουανικά, «Európai Parlamenti Képviselők» στα ουγγρικά, «Membri tal-Parlament Ewropew» στα μαλτέζικα, «Leden van het Europees Parlement» στα ολλανδικά, «Posłowie do Parlamentu Europejskiego» στα πολωνικά, «Deputados ao Parlamento Europeu» στα πορτογαλικά, «Deputați în Parlamentul European» στα ρουμανικά, «Poslanci Európskeho parlamentu» στα σλοβακικά, «Poslanci Evropskega parlamenta» στα σλοβενικά, «Euroopan parlamentin jäsenet» στα φινλανδικά, «Ledamöter av Europaparlamentet» στα σουηδικά.
Τροποποίηση του κανονισμού διαδικασίας του Δικαστηρίου

της 17ης Σεπτεμβρίου 2002

ΤΟ ΔIΚΑΣΤΗΡIΟ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 245 τρίτο εδάφιο,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 160 τρίτο εδάφιο,

το πρωτόκολλο περί του Οργανισμού του Δικαστηρίου της Ευρωπαϊκής Κοινότητας Άνθρακα και Χάλυβα, και ιδίως το άρθρο 55,

Εκτιμώντας τα ακόλουθα:

(1) Το άρθρο 20 του πρωτοκόλλου περί του Οργανισμού του Δικαστηρίου των Ευρωπαϊκών Κοινοτήτων, όπως τροποποιήθηκε με την απόφαση 2002/653/ΕΚ του Συμβουλίου, της 12ης Ιουλίου 2002(1), επιτρέπει σε τρίτα κράτη να μετέχουν στις ενώπιον του Δικαστηρίου διαδικασίες εκδόσεως προδικαστικής αποφάσεως, οσάκις μια συμφωνία που έχει συναφθεί με ένα ή περισσότερα τρίτα κράτη και αφορά συγκεκριμένο τομέα προβλέπει τη συμμετοχή αυτή, εφόσον στο Δικαστήριο υποβάλλεται από δικαστήριο κράτους μέλους προδικαστικό ερώτημα που εμπίπτει στο πεδίο εφαρμογής της συμφωνίας.

(2) Πρέπει να καθοριστούν οι κανόνες για τη χρήση των γλωσσών στην περίπτωση συμμετοχής τρίτου κράτους σε τέτοια διαδικασία εκδόσεως προδικαστικής αποφάσεως.

Με ομόφωνη έγκριση του Συμβουλίου, η οποία παρασχέθηκε στις 12 Ιουλίου 2002,

ΘΕΣΠIΖΕI ΤIΣ ΑΚΟΛΟΥΘΕΣ ΤΡΟΠΟΠΟIΗΣΕIΣ ΤΟΥ ΚΑΝΟΝIΣΜΟΥ ΔIΑΔIΚΑΣIΑΣ ΤΟΥ:

Άρθρο 1

1. Στην παράγραφο 3 του άρθρου 29 προστίθεται το ακόλουθο εδάφιο: "Στα τρίτα κράτη που μετέχουν σε διαδικασία εκδόσεως προδικαστικής αποφάσεως σύμφωνα με το άρθρο 20 τελευταίο εδάφιο του Οργανισμού ΕΚ μπορεί να επιτραπεί να χρησιμοποιήσουν μία από τις γλώσσες που αναφέρονται στην παράγραφο 1, άλλη από τη γλώσσα της διαδικασίας. Η διάταξη αυτή εφαρμόζεται τόσο στα έγγραφα όσο και στις προφορικές δηλώσεις. Σε κάθε περίπτωση η μετάφραση στη γλώσσα της διαδικασίας γίνεται με επιμέλεια του γραμματέα."

2. Στην παράγραφο 1 του άρθρου 104 προστίθεται το ακόλουθο εδάφιο: "Όταν τρίτο κράτος δικαιούται να μετάσχει σε διαδικασία εκδόσεως προδικαστικής αποφάσεως σύμφωνα με το άρθρο 20 τελευταίο εδάφιο του Οργανισμού ΕΚ, του κοινοποιείται η απόφαση του εθνικού δικαστηρίου συνοδευόμενη από μετάφραση σε μία από τις γλώσσες που αναφέρονται στο άρθρο 29 παράγραφος 1 την οποία επιλέγει το τρίτο αυτό κράτος."

Άρθρο 2

Οι παρούσες τροποποιήσεις του κανονισμού διαδικασίας, το κείμενο των οποίων είναι αυθεντικό στις γλώσσες που αναφέρονται στο άρθρο 29 παράγραφος 1 δημοσιεύονται στην Επίσημη Εφημερίδα των Ευρωπαϊκών Κοινοτήτων και αρχίζουν να ισχύουν την ημερομηνία της δημοσίευσής τους.

Λουξεμβούργο, 17 Σεπτεμβρίου 2002.

(1) ΕΕ L 218 της 13.8.2002, σ. 1.
*****

ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ

ΚΑΝΟΝΙΣΜΟΣ

Τροποποίηση του άρθρου 55

(82/48/ΕΟΚ, Ευρατόμ)

Κατά τη συνεδρίασή του της 15ης Δεκεμβρίου 1981, το Συμβούλιο ενέκρινε το κείμενο του άρθρου 55 του Κανονισμού της Οικονομικής και Κοινωνικής Επιτροπής, το οποίο τροποποιήθηκε από την ΟΚΕ κατά τη σύνοδο ολομέλειάς της της 23ης και 24ης Σεπτεμβρίου 1981.

Να αντικατασταθεί στον Κανονισμό της ΟΚΕ (1) το κείμενο του άρθρου 55 από το εξής κείμενο:

«Άρθρο 55

Η θητεία των μελών της Οικονομικής και Κοινωνικής Επιτροπής λήγει με την πάροδο της τετραετίας, περιόδου που όρισε το Συμβούλιο κατά την ανανέωση της συνθέσεως της ΟΚΕ.

Τα καθήκοντα του μέλους της ΟΚΕ παύουν να ασκούνται σε περίπτωση παραιτήσεως, εκπτώσεως, θανάτου, ανωτέρας βίας ή υπάρξεως ασυμβιβάστου.

Τα καθήκοντα του μέλους της ΟΚΕ είναι ασυμβίβαστα με τα αντίστοιχα μέλους κυβερνήσεως ή εθνικού κοινοβουλίου, οργάνου των Κοινοτήτων, καθώς και του Ελεγκτικού Συνεδρίου και του διοικητικού συμβουλίου της Ευρωπαϊκής Τράπεζας Επενδύσεων, και με τα καθήκοντα εν ενεργεία υπαλλήλου των Κοινοτήτων, μονίμου ή μή.

Οι παραιτήσεις κοινοποιούνται με επιστολή στο πρόεδρο της ΟΚΕ.

Έκπτωση επέρχεται υπό τους όρους του άρθρου 48 του παρόντος κανονισμού. Εάν στην περίπτωση αυτή το Συμβούλιο αποφασίσει την απαλλαγή από τα καθήκοντα, κινεί τη διαδικασία αντικαταστάσεως.

Στις περιπτώσεις παραιτήσεως, θανάτου, ανωτέρας βίας ή ασυμβιβάστου, ο πρόεδρος της ΟΚΕ πληροφορεί σχετικά το Συμβούλιο που διαπιστώνει την απουσία και κινεί τη διαδικασία αντικαταστάσεως. Πάντως σε περίπτωση παραιτήσεως, το υπό παραίτηση μέλος εκτελεί τα καθήκοντά του μέχρι την ημερομηνία που τίθεται σε ισχύ ο διορισμός του αντικαταστάτη του, πλην αντιθέτου δηλώσεως του υπό παραίτηση μέλους.

Σε όλες τις περιπτώσεις που προβλέπονται στη δεύτερη παράγραφο του παρόντος άρθρου, ο αντικαταστάτης διορίζεται για το υπόλοιπο της θητείας του προκατόχου του.»

(1) ΕΕ αριθ. L 228 της 19. 8. 1974, σ. 10.
Δηλώσεις προβλεπόμενες στο άρθρο 31 παράγραφος 2 της απόφασης-πλαισίου 2002/584/ΔΕΥ του Συμβουλίου, της 13ης Ιουνίου 2002, για το ευρωπαϊκό ένταλμα συλλήψεως και τις διαδικασίες παράδοσης μεταξύ κρατών μελών(1)

Δήλωση της Δανίας

Η ισχύουσα μεταξύ των σκανδιναβικών κρατών ενιαία νομοθεσία ως επί το πλείστον δεν εμποδίζει την επέκταση και διεύρυνση των διατάξεων της απόφασης-πλαισίου, ενώ βοηθάει στην περαιτέρω απλούστευση και διευκόλυνση των διαδικασιών παράδοσης προσώπων για τα οποία έχουν εκδοθεί ευρωπαϊκά εντάλματα συλλήψεως. Συνεπώς, η Δανία, η Φινλανδία και η Σουηδία θα εξακολουθήσουν να εφαρμόζουν την ισχύουσα μεταξύ τους ενιαία νομοθεσία (στη Δανία: ο σκανδιναβικός νόμος περί εκδόσεως, νόμος 27 της 3ης Φεβρουαρίου 1960, όπως τροποποιήθηκε από το νόμο 251 της 12ης Ιουνίου 1975, το νόμο 433 της 31ης Μαΐου 2000 και το νόμο 378 της 6ης Ιουνίου 2002), στο βαθμό που η νομοθεσία αυτή επιτρέπει την επέκταση ή διεύρυνση των διατάξεων της απόφασης-πλαισίου και βοηθάει στην περαιτέρω απλούστευση ή διευκόλυνση των διαδικασιών παράδοσης προσώπων για τα οποία έχουν εκδοθεί ευρωπαϊκά εντάλματα συλλήψεως.

Δήλωση της Φινλανδίας

Η ισχύουσα μεταξύ των σκανδιναβικών κρατών ενιαία νομοθεσία ως επί το πλείστον δεν εμποδίζει την επέκταση και διεύρυνση των διατάξεων της απόφασης-πλαισίου, ενώ βοηθάει στην περαιτέρω απλούστευση και διευκόλυνση των διαδικασιών παράδοσης προσώπων για τα οποία έχουν εκδοθεί ευρωπαϊκά εντάλματα συλλήψεως. Συνεπώς, η Δανία, η Φινλανδία και η Σουηδία θα εξακολουθήσουν να εφαρμόζουν την ισχύουσα μεταξύ τους ενιαία νομοθεσία [στη Φινλανδία: ο σκανδιναβικός νόμος περί εκδόσεως (270/1960)], στο βαθμό που η νομοθεσία αυτή επιτρέπει την επέκταση ή διεύρυνση των διατάξεων της απόφασης-πλαισίου και βοηθάει στην περαιτέρω απλούστευση ή διευκόλυνση των διαδικασιών παράδοσης προσώπων για τα οποία έχουν εκδοθεί ευρωπαϊκά εντάλματα συλλήψεως.

Δήλωση της Σουηδίας

Η ισχύουσα μεταξύ των σκανδιναβικών κρατών ενιαία νομοθεσία ως επί το πλείστον δεν εμποδίζει την επέκταση και διεύρυνση των διατάξεων της απόφασης-πλαισίου, ενώ βοηθάει στην περαιτέρω απλούστευση και διευκόλυνση των διαδικασιών παράδοσης προσώπων για τα οποία έχουν εκδοθεί ευρωπαϊκά εντάλματα συλλήψεως. Συνεπώς, η Δανία, η Φινλανδία και η Σουηδία θα εξακολουθήσουν να εφαρμόζουν την ισχύουσα μεταξύ τους ενιαία νομοθεσία (στη Σουηδία: ο νόμος 254/1959 περί εκδόσεως για ποινικά αδικήματα στη Δανία, τη Φινλανδία, την Ισλανδία και τη Νορβηγία), στο βαθμό που η νομοθεσία αυτή επιτρέπει την επέκταση ή διεύρυνση των διατάξεων της απόφασης-πλαισίου και βοηθάει στην περαιτέρω απλούστευση ή διευκόλυνση των διαδικασιών παράδοσης προσώπων για τα οποία έχουν εκδοθεί ευρωπαϊκά εντάλματα συλλήψεως.

(1) ΕΕ L 190 της 18.7.2002, σ. 1.
Δήλωση της Επιτροπής στα πρακτικά του Συμβουλίου όσον αφορά την οδηγία σχετικά με το "δικαίωμα παρακολούθησης"

(2001/C 208/02)

1. Όσον αφορά την ουσία της οδηγίας, η Επιτροπή υπογραμμίζει ότι η προθεσμία που ορίζεται για την εφαρμογή της θα μπορούσε να καθυστερήσει την ολοκλήρωση της επιδιωκόμενης εναρμόνισης κατά δέκα έτη. Εκτιμά, όπως είχε ήδη την ευκαιρία να το δηλώσει κατά την έγκριση από το Συμβούλιο της κοινής του θέσης, ότι η προθεσμία που ορίζεται στην εν λόγω οδηγία είναι κατ' εξαίρεση και πρέπει να παραμείνει έτσι προκειμένου να εξασφαλιστεί η αποτελεσματικότητα της κοινοτικής δράσης στο πλαίσιο της εσωτερικής αγοράς.

2. Όσον αφορά τη διαδικασία σχετικά με τη δημοσίευση της παρούσας δήλωσης, η Επιτροπή επιβεβαιώνει τη θέση της ότι, ως θεματοφύλακας της συνθήκης, έχει την αρμοδιότητα να εκφράζει τη γνώμη της καθ' όλη τη διάρκεια της νομοθετικής διαδικασίας, συμπεριλαμβανομένων των εργασιών της επιτροπής συνδιαλλαγής, και να εξασφαλίζει ότι τυχόν δηλώσεις της δημοσιεύονται στην Επίσημη Εφημερίδα των Ευρωπαϊκών Κοινοτήτων ταυτόχρονα με την οδηγία. Συνεπώς, επιφυλάσσεται του δικαιώματός της να κάνει χρήση παντός μέσου που προβλέπει το δίκαιο και δύναται να ασκήσει σε περίπτωση μη δημοσίευσης της παρούσας δήλωσης.

3. Σε κάθε περίπτωση, η Επιτροπή δεν μπορεί να αποδεχτεί, από νομική άποψη, ότι μια ενδεχόμενη απόφαση του Συμβουλίου σχετικά με τη δημοσίευση μιας δήλωσης στην Επίσημη Εφημερίδα των Ευρωπαϊκών Κοινοτήτων μπορεί να ληφθεί ομόφωνα και όχι με απλή πλειοψηφία σύμφωνα με τον γενικό κανόνα που ορίζεται στο άρθρο 205 παράγραφος 1 της συνθήκης.

4. Υπο τις συνθήκες αυτές, η Επιτροπή επιφυλάσσεται του δικαιώματός της να δώσει την κατάλληλη δημοσιότητα στην παρούσα δήλωση.